钦定古今图书集成/明伦汇编/氏族典/第474卷 > 《廖用贤尚友录》 > 戴豪
## 钦定古今图书集成/明伦汇编/氏族典/第474卷 > 《廖用贤尚友录》 > 戴豪

按《万姓统谱》：“豪字师文，弱冠中乡试第七，连登进士，
拜兵部武库主事，迁员外郎，擢职方郎中。武库主隶
役出纳，职方主边务区画，实天下利势所在，居之者
恒縻溺焉。豪独尽收天下书而读之，公退虽甚疲，亦
手不释卷。家人以日用告不足，辄麾去，曰：‘称贷之，无
乱吾志’。”其在职方，会边报旁午，众务纠纷，豪不动声
色，而应答如流。寻升广东右参政，时年三十有六，而
顾舆议犹以为诎。豪至广东，益殚志虑，思有以救弊
拯困。未几，疾卒。